**Stanovisko OZŽ a OAVD.**

OZŽ a OAVD intenzívne rokujú na úrovni Generálneho riaditeľa, Odboru riadenia ľudských zdrojov Generálneho riaditeľstva ŽSR a Oblastných riaditeľstiev ŽSR o situácii, ktorá vznikla pri vyplácaní prémií, po zrušení tzv. 10 a 20 „euroviek“ konkrétnym zamestnancom firmy. Výkonným pracoviskám sa teraz prideľujú prémie aj s objemom, zodpovedajúcim doteraz vyplácaných mesačných prémií 10 € a 20 €. Lenže prémie boli vyplatené v nižšom objeme ako za porovnateľný mesiac minulého roku a zlúčenie ich objemov sa nemohlo prejaviť u zamestnancov. Očakávali sme, že priami riadiaci zamestnanci pri ich rozdeľovaní budú zohľadňovať u zamestnancov aj odpracované roky, i keď nie v takom rozsahu ako pri priamom vyplácaní 10 a 20 „euroviek“. Zatiaľ si výškou vyplatených prémií na to nevytvorili priestor. Uvidíme ako budú reagovať po našich rokovaniach v nasledujúcom období a či sa naše, ale hlavne očakávania zamestnancov, naplnia.

Vzniknutá situácia potvrdila, že zrušenie rokových pásiem bol nesystémový krok, na čo sme zamestnávateľa upozorňovali už v roku 2012, keď sa ich rozhodol zrušiť. Vyplácanie 10 a 20 „euroviek“ bolo pôvodne dohodnuté len v roku 2012. V roku 2013 mali byť vyplácané do schválenia zmeny Smernice pre odmeňovanie zamestnancov ŽSR, v ktorej sme žiadali zohľadniť aj odpracované roky. Počas rokovaní sa zamestnávateľ bránil zavedeniu akéhokoľvek zvýhodnenia pre zamestnancov na základe odpracovaných rokov u firmy, lebo podľa jeho názoru zamestnancov treba hodnotiť podľa kvality vykonávanej práce napr. prostredníctvom prémií a získaná prax v tomto smere je nepodstatná. Vzhľadom na uvedené skutočnosti, zachovanie vyplácania 10 a 20 „euroviek“ aj v roku 2014, bolo pre odborové centrály neudržateľné. Napriek tomu naďalej požadujeme v uvedenej smernici zapracovanie zvýhodnenia zamestnancov na základe odpracovaných rokov.

Bc. Ľudevít Mikloš

podpredseda OZŽ